
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL NEEILINĖS SESIJOS NESUŠAUKIMO 
2015-10-14 Nr. 101-I-17
Vilnius

Seimo Etikos ir procedūrų komisija (toliau – Komisija): Leonardas Talmontas, Orinta Leiputė, Algimantas Dumbrava, Edmundas Jonyla, Jonas Kondrotas, Vytautas Saulis, Valerijus Simulikas, gavusi Lietuvos Respublikos Seimo nario Andriaus Kubiliaus prašymą dėl galimai neteisėtai nesušauktos neeilinės Seimo sesijos, vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punktų nuostatomis, atliko tyrimą.
Etikos ir procedūrų komisija nustatė:
2015 m. vasario 3 d. 47 Seimo narių grupės pasirašytas dokumentas „Dėl neeilinės sesijos sušaukimo“ buvo registruotas Seimo posėdžių sekretoriate.

2015 m. vasario 4 d. Seimo narys Jonas Varkala savo parašą atšaukė.

2015 m. vasario 6 d. Seimo Pirmininkė Loreta Graužinienė Seimo nariui Jurgiui Razmai pateikė raštą, kuriuo paaiškino, kad pateiktas dokumentas „Dėl neeilinės sesijos sušaukimo“ neatitinka keliamų reikalavimų, kadangi antrame dokumento lape matyti taisymai ir dėl to nėra aišku, ar Seimo nariai pasirašė būtent dėl neeilinės sesijos sušaukimo 2015 m. vasario 10-12 dienomis. Šiuo raštu pažymima, kad Seimo narių valia turi būti išreikšta aiškiai ir nedviprasmiškai. Seimo Pirmininkė kreipėsi į neeilinės sesijos sušaukimo iniciatorius, prašydama pateikti parašų rinkimo lapus su Seimo narių pavardėm ir parašais tvarkingus.

Tą patį Seimo Pirmininkė paaiškino ir Komisijai savo 2015 m. liepos 10 rašte Nr. V-2015-4436. Ji taip pat pažymėjo, kad į prašymą pateikti parašų rinkimo lapus tvarkingus atsakymo negauta, kiti parašų rinkimo lapai nepateikti. 

Neeilinių Seimo sesijų sušaukimo tvarką reglamentuoja Seimo statuto 86 straipsnis, kuriame teigiama, kad neeilines sesijas šaukia Seimo Pirmininkas ne mažiau kaip 1/3 visų Seimo narių siūlymu, kuris Seimo Pirmininkui įteikiamas raštu. Neeilinės sesijos metu nagrinėjami tik jos iniciatorių pateikti klausimai.

Etikos ir procedūrų komisija nusprendė:
1. Seimo Pirmininkė priimdama sprendimą nesušaukti Seimo neeilinės sesijos 2015 m. vasario 10-12 dienomis nepažeidė Seimo statuto.

2.
Seimo narių valia turi būti išreikšta aiškiai ir nedviprasmiškai, todėl būtina vengti braukymų ir taisymų pasirašant ir kuriant dokumentus.

